Document ID: 32000D0326

Απόφαση του Συμβουλίου
της 2ας Μαΐου 2000
για τροποποίηση της απόφασης 95/513/ΕΚ περί της ισοδυναμίας των γεωμήλων σποράς που παράγονται σε τρίτες χώρες και της απόφασης 95/514/ΕΚ για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες
(2000/326/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/400/ΕΟΚ του Συμβουλίου, της 14ης Ιουνίου 1966, περί εμπορίας σπόρων τεύτλων προς σπορά(1), και ιδίως το άρθρο 16 παράγραφος 1 στοιχείο β),
την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(2), και ιδίως το άρθρο 16 παράγραφος 1 στοιχείο β),
την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά(3), και ιδίως το άρθρο 16 παράγραφος 1 στοιχείο β),
την οδηγία 66/403/ΕΟΚ του Συμβουλίου, της 14ης 1ουνίου 1966, περί εμπορίας σπόρων γεωμήλων προς φύτευση(4), και ιδίως το άρθρο 15 παράγραφος 1,
την οδηγία 69/208/ΕΟΚ του Συμβουλίου, της 30ής Ιουνίου 1969, περί εμπορίας σπόρων προς σπορά των ελαιούχων και κλωστικών φυτών(5), και ιδίως το άρθρο 15 παράγραφος 1 στοιχείο β),
την πρόταση της Επιτροπής,
Εκτιμώντας τα ακόλουθα:
(1) Στην απόφαση 95/513/ΕΚ(6) καθορίστηκε ότι, για περιορισμένη περίοδο, τα παραγόμενα σε τρίτες χώρες γεώμηλα σποράς είναι ισοδύναμα προς εκείνα που παράγονται στην Κοινότητα και πληρούν τις διατάξεις της οδηγίας 66/403/ΕΟΚ.
(2) Στην απόφαση 95/514/ΕΚ(7) καθορίστηκε ότι, για περιορισμένη περίοδο, οι καλλιεργητικοί έλεγχοι που πραγματοποιούνται σε τρίτες χώρες σε σποροπαραγωγικές καλλιέργειες ορισμένων ειδών πληρούν τις προϋποθέσεις που προβλέπονται στις οδηγίες 66/400/ΕΟΚ, 66/401/ΕΟΚ, 66/402/ΕΟΚ και 69/208/ΕΟΚ. Στην απόφαση 95/514/ΕΚ ορίζεται επίσης ότι οι σπόροι προς σπορά ορισμένων ειδών που παράγονται σε τρίτες χώρες είναι ισοδύναμοι με τους σπόρους που παράγονται στην Κοινότητα.
(3) Με τις αποφάσεις 95/513/ΕΚ και 95/514/ΕΚ θεσπίζονται όροι ως προς τη σήμανση της συσκευασίας. Η οδηγία 98/95/ΕΚ ορίζει ότι με την επιφύλαξη των όρων που αποφασίζονται βάσει των διαδικασιών εξουσιοδότησης οι οποίες απαιτούνται δυνάμει της οδηγίας 90/220/ΕΟΚ(8), των τροποποιήσεών της ή βάσει της σχετικής τομεακής νομοθεσίας, στην περίπτωση σπόρων προς σπορά ή σπόρων γεωμήλων προς φύτευση ποικιλίας που έχει υποστεί γενετική τροποποίηση τυχόν ετικέτα ή έγγραφο, επίσημο ή διαφορετικής φύσεως, το οποίο επικολλάται ή συνοδεύει την παρτίδα σπόρων προς σπορά ή σπόρων γεωμήλων προς φύτευση, πρέπει να αναφέρει ευκρινώς ότι η ποικιλία έχει υποστεί γενετική τροποποίηση. Προκειμένου να κατοχυρωθεί η ορθή πληροφόρηση των χρηστών των σπόρων προς σπορά και των καταναλωτών, και να αποφεύγονται παραπλανητικές πρακτικές, είναι σκόπιμο να επιβληθούν οι ίδιες απαιτήσεις στους εισαγόμενους βάσει των εν λόγω αποφάσεων σπόρους προς σπορά και σπόρους γεωμήλων προς φύτευση.
(4) Η ισχύς της απόφασης 95/513/ΕΚ λήγει στις 30 Ιουνίου 2000, παραμένουν όμως οι προϋποθέσεις για την εφαρμογή της. Ως εκ τούτου είναι σκόπιμο να παραταθεί η εφαρμογή της εν λόγω απόφασης έως τις 31 Δεκεμβρίου 2002.
(5) Η ισχύς της απόφασης 95/514/ΕΚ λήγει στις 31 Ιανουαρίου 2000, παραμένουν όμως οι προϋποθέσεις για την εφαρμογή της. Ως εκ τούτου είναι σκόπιμο να παραταθεί η εφαρμογή της εν λόγω απόφασης έως τις 31 Δεκεμβρίου 2002.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο μέρος ΙΙ του παραρτήματος της απόφασης 95/513/ΕΚ, μετά το σημείο 2 παρεμβάλλεται το κατωτέρω σημείο:
"2bis Στην περίπτωση σπόρων γεωμήλων προς φύτευση ποικιλίας η οποία έχει υποστεί γενετική τροποποίηση, τυχόν ετικέτα ή έγγραφο, επίσημο ή διαφορετικής φύσεως, το οποίο επικολλάται ή συνοδεύει την παρτίδα σπόρων γεωμήλων προς φύτευση, πρέπει να αναφέρει ευκρινώς ότι η ποικιλία έχει υποστεί γενετική τροποποίηση και να προβλέπει οποιαδήποτε άλλη πληροφορία καθορίζεται στις απαιτούμενες βάσει του κοινοτικού δικαίου διαδικασίες εξουσιοδότησης."
Άρθρο 2
Στο άρθρο 2 της απόφασης 95/513/ΕΚ η ημερομηνία "30 Ιουνίου 2000" αντικαθίσταται από την ημερομηνία "31 Δεκεμβρίου 2002".
Άρθρο 3
Στο μέρος ΙΙ.Β του παραρτήματος της απόφασης 95/514/ΕΚ, μετά το σημείο 4.1 παρεμβάλλεται το κατωτέρω σημείο:
"4.1bis Στην περίπτωση σπόρων προς σπορά ποικιλίας η οποία έχει υποστεί γενετική τροποποίηση, τυχόν ετικέτα ή έγγραφο, επίσημο ή διαφορετικής φύσεως, το οποίο επικολλάται ή συνοδεύει την παρτίδα σπόρων προς σπορά, πρέπει να αναφέρει ευκρινώς ότι η ποικιλία έχει υποστεί γενετική τροποποίηση και να προβλέπει οποιαδήποτε άλλη πληροφορία καθορίζεται στις απαιτούμενες βάσει του κοινοτικού δικαίου διαδικασίες εξουσιοδότησης."
Άρθρο 4
Στο άρθρο 6 της απόφασης 95/514/ΕΚ η ημερομηνία "31 Ιανουαρίου 2000" αντικαθίσταται από την ημερομηνία "31 Δεκεμβρίου 2002".
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 2 Μαΐου 2000.

Labels: 7
3
17
6